*Sporočilo za javnost*

**PRVA SLOVENSKA UPRIZORITEV DRAME**

**GORAZDOV VOZEL**

**Celje, 8. junij 2021 – V Gledališču Celje bodo v kratkem prvič v Sloveniji uprizorili dramo Johnne Adams *Gorazdov vozel* v režiji Ajde Valcl. Predstava z dvojno zasedbo bo po obeh internih premierah in sproščenih protikoronskih ukrepih uradni premieri doživela tudi v živo na Malem odru, in sicer 10. in 11. junija ob 20.00.**

Ustvarjalci predstave so prevajalka **Tina Mahkota**, režiserka **Ajda Valcl**, dramaturginja **Tina Kosi**, scenografka **Urša Vidic**, kostumografka **Urša Recer**, lektor **Jože Volk** in oblikovalci svetlobe **Ajda Valcl**, **Urša Vidic** ter **Denis Kresnik**.

**Igrajo**

Barbara Medvešček/Lučka Počkaj

Manca Ogorevc/Tanja Potočnik

Johnna Adams je diplomirala na prestižni gledališki šoli univerze DePaul in magistrirala iz dramskega pisanja na Hunter Collegeu. Napisala je več kot 20 dram. Za dramo *Gorazdov vozel* je prejela nagrado Steinberg/American Theatre Critics Association Citation leta 2013. Ob tem je dobitnica nagrade Princess Grace leta 2012.

Drama *Gorazdov vozel* je bila objavljena v reviji *American Theatre Magazine*, premiero pa je doživela na Contemporary American Theatre Festivalu v Shepherdstownu leta 2012, od takrat so jo uprizorili že več kot štiridesetkrat v različnih državah ZDA.

Johnna Adams pravi, da se je želela v drami dotakniti naslednjih tem: kako ravnati z drugimi, s svobodo govora, z nadzorom in kontrolo družbe in okolja nad otroki. V tej dinamični in boleči igri ji je to nedvomno uspelo in nas prisililo k razmišljanju o nas samih, naših odnosih, naših predsodkih in skrbi za druge. Drama *Gorazdov vozel* je besedilo, ki se nas globoko dotakne in nas prisili, da si ne zatiskamo oči pred težavami.

Drama se odvija na šoli, ko pride mati umrlega učenca na sestanek k učiteljici. Ta je bil sprva mišljen kot skupni sestanek z učencem, starši in predstavniki šole, zato je učiteljica presenečena, da je mati nanj sploh prišla. Pretresljiva igra govori o odnosu med žalujočo materjo in čustveno učiteljico. Osnovnošolec Gorazd je storil samomor na dan, ko je v šoli prejel ukor pred izključitvijo. Lahko bi bil žrtev nadlegovanja ali pa je bil on sam tisti, ki je nadlegoval druge. Skozi čustveni dialog skušata mati preminulega dečka in njegova učiteljica ugotoviti, kaj je fanta pripeljalo do tragičnega dejanja.

Gre za dramo o nekaterih ključnih vprašanjih šolskega sistema, odgovornosti učiteljskega poklica, svobode izražanja … Drama govori o šolstvu, vlogah staršev in učiteljev v vedno bolj kaotičnem svetu. Aktualni problemi šolskega sistema, pravic in dolžnosti učiteljev, staršev in učencev sodijo med najbolj

pereča vprašanja današnje družbe. Prav ta vprašanja so pomembna tudi za naše gledališče, saj skušamo vsako sezono odpreti nekatere najbolj boleče točke naše družbe, pa naj gre za demenco (*Oče*), sprejemanje hendikepiranosti (*Večni otrok*) ali šolski sistem (*Gorazdov vozel*).

Gledališki list predstave je dostopen na spletni strani gledališča.

Dodatne informacije na [www.slg-ce.si](http://www.slg-ce.si).

mag. Barbara Petrovič,

vodja marketinga in odnosov z javnostmi

051 651 821